text: 'Fast fut', un nou programa d'esports en català a La 2
  Oferirà resums de les jornades de Lliga, amb especial atenció als equips catalans
  1 min. Barcelona 14/06/2020 13:02
  260x366 Albert Font presenta 'Fast fut' Albert Font presenta 'Fast fut'
  Coincidint amb la represa de la Lliga de futbol després de tres mesos de pausa per la crisi del covid-19, TVE Catalunya estrena aquest dilluns Fast fut, un programa de futbol en català que s'emetrà per La 2 cada dilluns a les 18.10 h, durant una hora, i també els dijous, en aquest cas a les 18.35 h i en una versió reduïda de 20 minuts.
  L'espai, presentat pel periodista esportiu de TVE Albert Font, oferirà cada setmana, fins que s'acabi la temporada, els resums dels partits de la jornada de Primera i Segona Divisió. El programa posarà especial atenció als tres equips catalans que juguen en aquestes categories (el Barça, l'Espanyol i el Girona), però també reservarà un espai important al Reial Madrid i recollirà els millors moments de la resta d'enfrontaments.
  Fast fut, que adopta el mateix nom que l'espai de Teledeporte dedicat a resumir els partits de cada jornada de Lliga, s'emetrà en una franja que fins ara ja estava reservada a la programació en català.